Мужчыны, якія практыкуюць секс з мужчынамі

**Мужчыны, якія практыкуюць секс з мужчынамі** (МСМ) — тэрмін, які выкарыстоўваецца ў эпідэміялогіі, сацыялогіі, антрапалогіі і сексалогіі для абазначэння мужчын, які ўвесь час або перыядычна практыкуюць сексуальныя кантакты з іншымі мужчынамі. Пры гэтым сексуальная арыентацыя і сексуальная ідэнтычнасць не прымаюцца да ўвагі.

## Гісторыя ўзнікнення тэрміна 
Тэрмін «МСМ» з’явіўся ў пачатку 90-х гадоў XX стагоддзя і выкарыстоўваецца галоўным чынам у вобласці прафілактыкі інфекцый, якія перадаюцца палавым шляхам і ВІЧ-інфекцыі. Прыняццю тэрміна спрыяў пункт гледжання эпідэміёлагаў, паводле якога распаўсюджванне інфекцыйных захворванняў звязана з сексуальнымі паводзінамі чалавека, а не з яго сексуальнай ідэнтычнасцю і сексуальнымі перавагамі

## Агульная характарыстыка групы МСМ 
### Сацыялагічныя даследаванні і статыстыка 
Многія мужчыны, якія ўступалі ў сексуальныя кантакты з мужчынамі, не лічаць сябе гомасексуаламі ці нават лічаць сябе абсалютна гетэрасексуальнымі, аргументуючы гэта тым, што ўступаюць у палавыя кантакты з мужчынамі толькі ў актыўнай ролі. Значная доля ўсіх МСМ ва ўсім свеце знаходзіцца ў гетэрасексуальным шлюбе ці ўступае ў сексуальныя кантакты таксама і з жанчынамі. Да МСМ адносяць таксама і трансвестытаў і транссексуалаў. Аднак яны складаюць толькі невялікі працэнт ад усіх МСМ.

Даследаванні, праведзеныя ў краінах Усходняй Еўропы (уключаючы краіны былога СССР), паказалі, што 60-70 % апытаных МСМ мелі толькі партнёраў мужчынскага полу; у 30-40 % МСМ былі як партнёры-мужчыны, так і партнёры-жанчыны.

Праведзеныя ў Аўстраліі ў 1992 годзе даследаванні паказалі, што сярод мужчын старэйшых за 50 гадоў, якія мелі за апошнія 5 гадоў аднаполы секс, 28,5 % апытаных пазіцыянуюць сябе як бісексуалы і 3,9 % як гетэрасексуалы.

Праведзенае ў 2004 годзе ў Беларусі даследаванне выявіла, што секс з жанчынамі маюць 49,2 % апытаных МСМ, пры гэтым 45,3 % апытаных маюць сем’і
* гомасексуалы, якія свядома супрацьпастаўлялі сябе ў якасці асобнай супольнасці гомасексуальных мужчын асобам з гетэрасексуальнай арыентацыяй;
* бісексуалы, якія характарызуюць сябе як людзей, якія маюць аднолькавыя па ступені выяўленасці сексуальную і эмацыйную цягу і да жанчын, і да мужчын;
* мужчыны з дыфузнай сексуальнай ідэнтычнасцю, якія ўступаюць у сексуальныя адносіны з мужчынамі, але не супрацьпастаўляюць сябе ў якасці асобнай супольнасці гетэрасексуальнай большасці;
* гетэрасексуальныя мужчыны, якія талерантна ставяцца да гомасексуальнасці і самі могуць мець выпадковыя ці эпізадычныя аднаполыя сувязі.

Паводле статыстыкі, ад 6 % да 15 % мужчын ва Усходняй Еўропе, ад 3 % да 5 % мужчын у краінах Усходняй Азіі, ад 6 % да 12 % мужчын у Паўднёвай і Паўднёва-Усходняй Азіі і ад 6 % да 20 % мужчын у краінах Лацінскай Амерыкі на працягу свайго жыцця калі-небудзь практыкавалі секс з іншымі мужчынамі. Прыкладна палова з гэтых мужчын мелі палавыя кантакты з іншым мужчынам летась; ад 40 % да 60 % гэтых мужчын займаліся неабароненым анальным сексам ці ўступалі ў камерцыйную палавую сувязь.

**Прыблізная ацэнка колькасці МСМ у некаторых краінах на 2010 год:**

Паводле вынікаў даследавання EMIS (Еўрапейскага Інтэрнэт-апытання для МСМ), якое адбылося ўлетку 2010 года, больш за 32 % мужчын, якія займаюцца сексам з мужчынамі, адмаўляюцца выкарыстоўваць для вызначэння сваёй сексуальнай ідэнтычнасці слова «гей» ці «гомасексуал». З іх 17 % лічаць сябе бісексуаламі.

### Асобыя групы МСМ 
#### Мужчыны, якія займаюцца прастытуцыяй 
Мужчынская прастытуцыя заўсёды была больш арыентавана на кліентуру мужчынскага полу, а не жаночага. Яна распаўсюджана менш жаночай прастытуцыі, хоць і бярэ пачатак у глыбокай старажытнасці.

Большай частцы мужчын, якія прапануюць сексуальныя паслугі, — ад 18 да 26 гадоў (пры гэтым многія пачынаюць займацца прастытуцыяй ва ўзросце 15-16 гадоў), а асноўная маса кліентаў — мужчыны перадпенсійнага і пенсійнага ўзросту. Акрамя таго, да 60 % кліентаў, якія карыстаюцца паслугамі мужчын-прастытутаў — мужчыны, што завуць сябе гетэрасексуаламі, многія з іх знаходзяцца ў шлюбе і маюць дзяцей.

У сучаснай Заходняй Еўропе, значны працэнт мужчын-прастытутаў складаюць выхадцы з Усходняй Еўропы, напрыклад, большасць прастытутаў у Берліне з’яўляюцца выхадцамі з Румыніі. Многія з іх адпраўляюцца на заробкі, каб забяспечыць свае сем’і і дзяцей, аднак калі не знаходзяць працу, аказваюцца ўцягнутымі ў прастытуцыю. Іншай катэгорыяй прастытутаў з’яўляюцца маладыя хлопцы з непаспяховых сем’яў, а таксама дзеці з правінцыі, якія не маюць дастатковай адукацыі і лёгка робяцца ахвярай сутэнёраў, якія падсаджваюць іх на наркотыкі.

#### Аднаполы секс у пенітэцыярных установах 
Секс у мужчынскіх пенітэцыярных установах з’яўляецца вострай праблемай. У той час, як зняволеныя ізаляваны па палавой прыкмеце і звычайна не маюць кантактаў з процілеглым полам, у большай ступені чым на свабодзе распаўсюджанне атрымліваюць розныя спосабы самазадавальнення і аднаполыя сексуальныя кантакты. Пры гэтым частыя выпадкі згвалтавання (у тым ліку і групавыя). У той жа час, прымус да секса ў турме мае не толькі і не столькі значэнне ў задавальненні сексуальных патрэбнасцяў, колькі ў зневажэнні ахвяры і ўсталявання над ёй кантролю.

Неабаронены секс у турмах з’яўляецца фактарам высокай рызыкі перадачы ВІЧ і іншых хвароб, якія перадаюцца палавым шляхам. Пры гэтым калі не выкарыстоўваецца змазка, а таксама, калі секс адбываецца па прымусе, як у выпадках згвалтавання, ступень рызыкі павялічваецца. Прэзерватывы ў турмах, як правіла, не даступныя.

## ВІЧ і іншыя ЗППШ сярод МСМ 
### Сексуальныя практыкі паміж мужчынамі 
Сярод МСМ няма адзінай агульнапрынятай сексуальнай тэхнікі. Так, адны мужчыны аддаюць перавагу анальнаму сексу, іншыя — аральнаму. Аднак самай частай формай сексуальнага задавальнення ў МСМ з’яўляецца ўзаемная мастурбацыя і трэнне адзін аб аднаго, якія выступаюць у адрозненне ад разнаполых кантактаў не дадатковымі, а самастойнымі формамі сексуальнага задавальнення.

Анальнае пранікненне больш за ўсё нагадвае каітус, у той жа час гэта найбольш нязручная і працаёмкая сексуальная практыка, якая насуперак распаўсюджанаму меркаванню, не з’яўляецца самай распаўсюджанай сексуальнай практыкай сярод МСМ..

Прычыны павышанай рызыкі заражэння гэтай катэгорыі мужчын хваробамі, якія перадаюцца палавым шляхам:
* Мужчыны, якія маюць аднаполыя сексуальныя кантакты падвяргаюцца сацыяльнай стыгматызацыі, а ў многіх краінах і крымінальнаму праследаванню, таму яны не раскрываюць сваё сексуальнае жыццё і баяцца ці саромеюцца звяртацца ў службы прафілактыкі і лячэння ВІЧ.
* Практыкуючыя аднаполы секс мужчыны, асабліва мужчыны, якія хаваюць аднаполую цягу і практыкуюць ананімныя сексуальныя кантакты, як правіла, не маюць пастаяннага партнёра і ўступаюць у палавыя кантакты з досыць вялікай колькасцю партнёраў. Часткова такія паводзіны з’яўляюцца вымушаным, таму што мужчыны, якія скрываюць сваю аднаполую цягу, пазбягаюць індывідуалізаваных кантактаў, асцерагаючыся шантажу і выкрыцця.
* Мужчыны, якія маюць пастаянных партнёраў, часта з-за страху страціць партнёра, саступаюць просьбам і маюць сексуальныя адносіны без прэзерватыва (абсалютны давер адзін аднаму).
* Мужчыны, якія маюць аднаполыя кантакты, нярэдка ўжываюць алкаголь для зняцця напружання і скаванасці.
* Часта пад рукой проста адсутнічае прэзерватыў для анальнага секса ці лубрыкант.

Паводле праведзенага ў 2004 годзе ў Беларусі даследавання, найбольш распаўсюджаным захворваннем, якое перадаецца палавым шляхам сярод мужчын, якія практыкуюць аднаполы секс, з’яўляецца хламідыёз (20,0 %), найменшыя паказчыкі інфіцыраванасці займае сіфіліс (1,2 %). Спалучаных формаў ЗППШ у групе назірання не выяўлена. Варта таксама адзначыць, што сярод тэсціруемых МСМ не было зарэгістравана ніводнага станоўчага выніку тэсціравання на ВІЧ. Агульны ўзровень захворвання ЗППШ склаў 22,4 %.

Праведзенае ў Беларусі даследаванне выявіла таксама, што большасць апытаных МСМ (53,2 %) мелі больш за аднаго сексуальнага партнёра-мужчыну за апошні месяц. Заўсёды карыстаюцца прэзерватывам з выпадковым партнёрам 25,7 % рэспандэнтаў, часам — 62 %, ніколі — 12,3 %. Досвед ужывання ін’екцыйных наркотыкаў маюць 7,3 % рэспандэнтаў.

## Крыніцы 
## Літаратура 
* 

## Спасылкі 
* Тюрин С. *Профилактика ВИЧ и ИППП среди МСМ.*  — Москва, 2007
* Саранков Ю. *Медицинские потребности и проблемы мужчин, имеющих секс с мужчинами.*  — Киев, 2006
* *Оценка мужчин, имеющих секс с мужчинами, в г. Киеве и Донецкой области.* — Киев, 2005
* Мужчыны, якія маюць палавыя кантакты з мужчынамі ва Ўсходняй Еўропе: магчымыя наступствы ўтоенай эпідэміі: Справаздача па выніках рэгіянальнага аналізу 
* Мужчыны, якія практыкуюць секс з мужчынамі: праблема ВІЧ/СНІД, агляд паводзінскіх даследаванняў і крокі выхаду з крызісу
* Эфектыўнае грамадскае рэагаванне на ВІЧ і СНІД сярод МСМ (мужчын, якія практыкуюць секс з мужчынамі) і транссексуалаў 
* Schwule Männer und HIV/AIDS: Lebensstile, Sex, Schutz- und Risikoverhalten // Deutsche AIDS-Hilfe, 2013 
* In nur 5 EU-Staaten dürfen schwule Männer hürdenlos Blut spenden  

Катэгорыя:Сацыяльныя групы
Катэгорыя:Аднаполая сексуальнасць
Катэгорыя:Мужчына